Ľ. Vážny, poslanec: (2004-10-22):
Podľa doterajšieho znenia zákona č. 610/2003 Z. z. o elektronických komunikáciách a na základe skúseností z výberových konaní na právo používať frekvencie súčasná právna úprava neumožňuje vyžadovať úhradu za právo používať frekvencie v trhovej cene, nezohľadňuje náklady na správu frekvencií, plánovanie, koordináciu a pokračovanie požívania frekvencií, dohľad nad používaním frekvencií vrátane potrebných meraní, skúšok a prieskumov o zlučiteľnosti na zaručenie efektívneho a bezporuchového použitia frekvencie. V § 33 ods. 1 a 2 dosiaľ platná úprava limituje kumulatívne jednorazovú úhradu za vymedzenie alebo pridelenie frekvencie a opakovanú úhradu za používanie každej frekvencie do výšky 1 mil. Sk alebo ich ekvivalent v eurách, čo je v rozpore s § 32 ods. 6 písm. f), na základe ktorého žiadateľ o frekvencie sám ponúka výšku jednorazovej úhrady za vymedzenie alebo pridelenie frekvencií. V záujme odstránenia tohto rozporu sa navrhuje upraviť znenie § 33, konkrétne odseku 2, ktoré umožní úradu vyberať jednorazovú úhradu za pridelenie frekvencie vo výške ponúknutej žiadateľom, čo podľa doterajšieho znenia § 33 ods. 1 a 2 nie je možné, čo som už pred chvíľou konštatoval. A opakované úhrady taktiež umožní vo výške stanovenej sadzobníkom. Ďalší problém je, že v praxi sa vyskytujú prípady, keď používateľ zneužíval doterajšie znenie § 34 ods. 1 písm. d) a neuhradil jednorazovú úhradu za frekvencie do troch mesiacov odo dňa jej splatnosti. Preto sa pre jednoznačnosť dikcie zákona navrhuje v § 34 ods. 1 písm. d) vypustiť slovo „ročnú“. Je potrebné, aby úrad mohol zrušiť povolenie na používanie frekvencií v prípade omeškania akejkoľvek úhrady za frekvencie. Súčasná dikcia § 34 ods. 1 písm. d) neumožňuje úradu zrušiť povolenie za neuhradenie jednorazovej úhrady, za vymedzenie alebo pridelenie frekvencie. Návrh novelizácie zákona o elektronických komunikáciách bol kladne prerokovaný s Telekomunikačným úradom, ktorý k nemu, samozrejme, zaujal aj pozitívne stanovisko, taktiež bol kladne prerokovaný s Ministerstvom dopravy, pôšt a telekomunikácií Slovenskej republiky. Navrhovaná právna úprava je  v súlade s Ústavou Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Predkladaný návrh novelizácie zákona nepredpokladá zvýšenie nárokov na finančné prostriedky zo štátneho rozpočtu, ale naopak, umožní napr. pri udelení frekvencií pre FWA 3,5 GHz prijať do štátneho rozpočtu v roku 2005, odhadujem, sumu o cirka 100 mil. vyššiu oproti súčasne platnej právnej úprave, pri ktorej by do štátneho rozpočtu plynuli príjmy maximálne vo výške 4 mil., t. j. po jednom milióne za každú zo 4 frekvencií, o ktorých sa teraz bavíme. Predkladaný návrh nezakladá nové nároky na pracovné sily a organizačné zabezpečenie. Na záver chcem zdôrazniť, že tento návrh novely zákona o elektronických komunikáciách nemá vytvárať v Národnej rade priestor na jeho obsiahlejšiu zmenu, ale jeho úlohou je upraviť len tento konkrétny problém, ktorého neriešením by Telekomunikačný úrad nielenže nemohol ukončiť výberové konania na pridelenie frekvencií, ale štát by prišiel aj o významný príjem do štátneho rozpočtu. Širšia novela zákona o elektronických komunikáciách, ktorá by mala odstrániť ďalšie nedostatky zákona a vylepšiť jeho doterajšie znenie, bude v plnej kompetencii ministerstva dopravy, pôšt a telekomunikácií, ktoré s jej prípravou začne možno vo februári budúceho roku. V prípade, že by sme tento problém neriešili teraz, 4 frekvencie 3,5 GHz by museli čakať minimálne ďalší rok, kým tento problém vyriešime v novele zákona, ktorú som už spomínal, teda v tej širokej obsiahlejšej novele, a zbytočne by sme nevyužívali to pásmo, ktoré je lukratívne a po ktorom aj súčasní operátori na telekomunikačnom trhu volajú, ktorí by sa oň chceli uchádzať v rámci výberového konania, ktoré súčasnou právnou úpravou je nevhodne zadefinované. Chcem ešte zdôrazniť, vážené kolegyne a kolegovia, že využijem ako predkladateľ svoje právo podľa rokovacieho poriadku a v prípade, že rôzne lobistické skupiny budú sa snažiť vstúpiť do tohto zákona, ktorý takto otvoríme, a budú chcieť si zmeniť nejako dikciu zákona, tak obetujem teda prideľovanie týchto frekvencií a zjednoznačnenie tohto zákona a stiahnem tento návrh späť. A chcem vás požiadať o podporu tohto návrhu len v tom, čo teda chcem touto právnou úpravou zmeniť, to znamená tie dva body, ktoré som pred chvíľou prednášal. Ďakujem vám za pozornosť.